Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta' Implimentazzjoni 2011/77/UE dwar l-għoti ta' assistenza finanzjarja tal-Unjoni lill-Irlanda /* KUMM/2011/0517 finali - 2011/0224 (NLE) */





MEMORANDUM TA’ SPJEGAZZJONI Fuq talba tal-Irlanda, fis-7 ta' Diċembru 2010 (id-Deċiżjoni ta' Implimentazzjoni tal-Kunsill 2011/77/UE) il-Kunsill ta assistenza finanzjarja lill-Irlanda f'appoġġ għal programm qawwi ta' riforma ekonomika u finanzjarja bil-għan li tinkiseb mill-ġdid il-fiduċja, u b'hekk l-ekonomija tkun tista' tirritorna lejn tkabbir sostenibbli, u tiġi ssalvagwardjata l-istabbiltà finanzjarja fl-Irlanda, fiż-żona euro u fl-UE. F'konformità mal-Artikolu 3(9) tad-Deċiżjoni 2011/77/UE, il-Kummissjoni, flimkien mal-FMI u f'kooperazzjoni mal-BĊE, wettqet it-tielet analiżi tal-progress tal-awtoritajiet Irlandiżi dwar l-implimentazzjoni tal-miżuri maqbula kif ukoll dwar l-effettività u l-impatt ekonomiku u soċjali tal-miżuri maqbula. Filwaqt li titqies il-perspettiva ekonomika riveduta, kif ukoll informazzjoni li waslet sadanittant (inkluża l-ħtieġa li jiġi varat eżerċizzju ieħor ta’ ġestjoni tal-obbligazzjonijet biex tiġi żgurata aktar kontribuzzjoni mis-settur privat lejn ir-rikapitalizzazzjoni prevista tal-Bank of Ireland), il-Kummissjoni tipproponi li timmodifika l-kundizzjonijiet tal-politika ekonomika li fuqhom hija msejsa l-assistenza kif spjegat hawn taħt. Il-Kummissjoni tara l-bidliet proposti għall-kundizzjonijiet tal-politika ekonomika bħala meħtieġa biex jiżguraw l-implimentazzjoni mingħajr intoppi tal-programm u jiżguraw l-għanijiet tal-programm. 2011/0224 (NLE) Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta' Implimentazzjoni 2011/77/UE dwar l-għoti ta' assistenza finanzjarja tal-Unjoni lill-Irlanda IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, Wara li kkunsidra r-Regolament tal-Kunsill (UE) Nru 407/2010 tal-11 ta’ Mejju 2010 li jistabbilixxi mekkaniżmu Ewropew ta' stabbilizzazzjoni finanzjarja[1], u b’mod partikolari l-Artikolu 3(2) tiegħu, Wara li kkunsidra l-proposta mill-Kummissjoni Ewropea, Billi: 1. Fuq talba tal-Irlanda, il-Kunsill taha assistenza finanzjarja (id-Deċiżjoni ta' Implimentazzjoni tal-Kunsill 2011/77/UE) f'appoġġ għal programm qawwi ta' riforma ekonomika u finanzjarja bil-għan li tinkiseb il-fiduċja mill-ġdid, u b'hekk l-ekonomija tkun tista' tirritorna lejn it-tkabbir sostenibbli, u tiġi ssalvagwardjata l-istabbiltà finanzjarja fl-Irlanda, fiż-żona euro u fl-UE. 2. F'konformità mal-Artikolu 3(9) tad-Deċiżjoni ta’ Implimentazzjoni 2011/77/UE, il-Kummissjoni, flimkien mal-Fond Monetarju Internazzjonali (FMI) u f'kooperazzjoni mal-Bank Ċentrali Ewropew (BĊE), wettqet it-tielet analiżi tal-progress tal-awtoritajiet dwar l-implimentazzjoni tal-miżuri maqbula kif ukoll dwar l-effettività u l-impatt ekonomiku u soċjali tal-miżuri maqbula. 3. Fl-ambitu tal-projezzjonijiet attwali tal-Kummissjoni għat-tkabbir nominali tal-PDG (1.1 % fl-2011, 2.8 % fl-2012 u 3.8 % fl-2013), il-perkors għall-aġġustament fiskali huwa konformi mar-Rakkomandazzjoni tal-Kunsill lill-Irlanda tas-7 ta' Diċembru 2010[2] skont l-Artikolu 126(7) tat-Trattat u huwa konsistenti mal-perkors għal proporzjon tad-dejn mal-PDG ta' 109.9 % fl-2011, 116.2 % fl-2012 u 119.4 % fl-2013. Il-proporzjon tad-dejn mal-PDG jilħaq il-quċċata fl-2013 u, minn hemm 'il quddiem jaqbad it-triq lejn it-tnaqqis, dejjem jekk ikun hemm aktar progress fit-tnaqqis tad-defiċit. Id-dinamika tad-dejn tiġi affettwata minn diversi operazzjonijiet barra mill-baġit, inkluża injezzjoni ta' kapital fil-banek fl-2011 b'effett nett ta' żieda fid-dejn ta' madwar 6 punti tal-persentaġġ tal-PDG, suppożizzjoni biex jinżammu riżervi għoljin ta' flus, u d-differenzi bejn il-pagamenti dovuti u dawk ta' interessi fi flus. 4. L-awtoritajiet indikaw li hemm prospetti realistiċi ħafna, abbażi tar-riżultati tal-Eżerċizzji dwar il-Ġestjoni tal-Obbligazzjonijiet (LME – ‘Liability Management Exercises’) imwettqa sa issa, biex jiżguraw EUR 0.5 biljun oħra bħala kontribuzzjoni mis-settur privat lejn ir-rikapitalizzazzjoni tal-Bank of Ireland sal-31 ta’ Diċembru 2011. Fid-dawl tal-kost pubbliku diġà kbir tar-rikapitalizzazzjoni tal-banek, u l-approċċ konservattiv użat biex jiġi determinat il-bżonn ta' rikapitalizzazzjoni tal-Bank of Ireland, huwa meqjus mhux neċessarju u effettivament mhux xieraq li jkun hemm injezzjoni ta' dawn il-EUR 0.5 biljun bil-quddiem tal-kompletar tal-LME sabiex tiġi rispettata d-data ta' skadenza tal-programm, peress li jekk isir dan se jkun hemm kost fiskali ogħla milli hemm bżonn u proporzjon għoli bla bżonn tal-adegwatezza tal-kapital għall-Bank of Ireland hekk kif isir disponibbli d-dħul mil-LME. Id-data ta’ skadenza għall-kompletar ta’ din il-parti tar-rikapitalizzazzjoni tal-Bank of Ireland ġiet issettjata mill-ġdid għall-aħħar tal-2011. 5. Fid-dawl ta' dawn l-iżviluppi, id-Deċiżjoni ta' Implimentazzjoni tal-Kunsill 2011/77/UE għandha tiġi emendata, ADOTTA DIN ID-DEĊIŻJONI: Artikolu 1 L-Artikolu 3(7) tad-Deċiżjoni ta' Implimentazzjoni tal-Kunsill 2011/77/UE huwa emendat kif ġej: (1) il-Punt (g) jinbidel b’dan li ġej: “ir-rikapitalizzazzjoni tal-banek domestiċi sal-aħħar ta’ Lulju 2011 (suġġett għall-aġġustament xieraq għal eżerċizzji mistennija dwar il-ġestjoni tal-bejgħ u l-likwidità tal-assi fil-każijiet tal-Irish Life & Permanent u l-Bank of Ireland) f’konformità mas-sejbiet tal-Analiżi Prudenzjali tal-Valutazzjoni tal-Likwidità (PLAR) tal-2011 u tal-Analiżi Prudenzjali tal-Valutazzjoni tal-Kapital (PCAR), kif imħabbar mill-Bank Ċentrali tal-Irlanda fil-31 ta’ Marzu 2011. Sal-aħħar tal-2011, l-Irlanda għandha tiżgura r-rikapitalizzazzjoni tal-EUR 1.1 biljun li jifdal għall-Irish Life & Permanent, u l-EUR 0.5 biljun għall-Bank of Ireland, inkluż permezz tal-provvediment ta' fondi pubbliċi jekk id-dħul mill-eżerċizzji ta' ġestjoni ta' bejgħ u likwidità tal-assi jrendu inqas minn dawn l-ammonti. (2) il-punti li ġejjin huma miżjuda: "(q) il-preżentazzjoni minn Dáil, sal-aħħar ta’ Ottubru, ta’ Perspettiva Qabel il-Baġit li tistipula pjan ta’ konsolidazzjoni fiskali fuq perjodu medju ta’ żmien għall-2012 - 2015 li jispjega l-kompożizzjoni ġenerali tal-aġġustamenti ta’ dħul u nfiq għal kull sena, konsistenti mal-miri stabbiliti fir-Rakkomandazzjoni tal-Kunsill tas-7 ta’ Diċembru 2010. (r) it-tħabbir, sal-ġurnata tal-Baġit tal-2012 (kmieni f’Diċembru 2011), ta’ limiti massimi vikolanti ta’ nfiq ta’ flus fuq perjodu medju ta’ żmien u l-istipular ta’ miżuri ta' dħul u nfiq biex iwasslu għall-aġġustament meħtieġ matul il-perjodu 2012-2015. (s) il-ħruġ mill-Bank Ċentrali tal-Irlanda, sal-aħħar ta’ Diċembru 2011, ta' gwida lill-banek għar-rikonoxximent ta' telf kontabbli imġarrab fil-ktieb tad-djun tagħhom. (t) il-pubblikazzjoni mill-Bank Ċentrali tal-Irlanda, sal-aħħar ta' Diċembru 2011, ta’ linji gwida ġodda għall-valutazzjoni tal-kollateral għas-self mill-banek. (u) il-preparazzjoni u d-diskussjoni, sal-aħħar ta’ Diċembru 2011, ta’ abbozz ta’ programm ta’ disponiment tal-assi, inkluża l-identifikazzjoni ta’ assi potenzjali għad-disponiment, kwalunkwe bidla regolatorja meħtieġa u skeda taż-żmien għall-implimentazzjoni.” Artikolu 2 Din id-Deċiżjoni hija indirizzata lill-Irlanda. Artikolu 3 Din id-Deċiżjoni għandha tiġi ppubblikata f' Il-Ġurnal Uffiċjali tal-Unjoni Ewropea . Magħmul fi Għall-Kunsill Il-President [1] ĠU L 118, 12.5.2010, p. 1. [2] SEC(2010) 1515 finali.